V.
Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie 
I.	Vyčíslenie odhadu dopadu na verejné financie
Prijatie materiálu „Vytvorenie centra metrológie urýchľovačových technológií na báze Cyklotrónového centra Slovenskej republiky“, s využitím formy projektov s privátnym partnerstvom (PPP), nepredstavuje priamy dopad na štátny rozpočet v roku 2006. Dopad na rozpočet sa prejaví najskôr v horizonte dvoch až troch rokov iba vtedy, ak sa začnú jednotlivé projekty realizovať.
PPP projekty prinášajú kapitál a môžu pomôcť vybudovať infraštruktúru, ktorej výstavba zaostáva kvôli nedostatku finančných prostriedkov. PPP projekty môžu zabezpečiť súkromné investičné prostriedky, pre vytvorenie Centra metrológie urýchľovačových technológií v Slovenskom metrologickom ústave na báze Cyklotrónového centra Slovenskej republiky, najmä čo sa týka druhej a tretej etapy, bez štátnych záruk a splácanie sa rozloží na dlhé obdobie. Vďaka prenosu podstatných rizík na súkromnú firmu, úvery nie sú zaručené štátom a nevzťahujú sa na takto poskytované verejné zdroje Maastrichtské kritériá.
II.	Vyčíslenie odhadu dopadov na obyvateľstvo, hospodárenie podnikateľskej sféry a iných právnických osôb
Vytvorenie Centra metrológie urýchľovačových technológií na báze Cyklotrónového centra Slovenskej republiky formou projektov s privátnym partnerstvom vytvorí príležitosti pre podnikateľské aktivity na báze veľmi transparentného výberu. Pri dobre pripravených projektoch PPP sú občania so službami spokojnejší a PPP ponecháva štátu primeranú kontrolu nad projektom.
Nevýhodou pre verejný sektor je, že väčšinou nemá dostatočnú skúsenosť s projektmi PPP (napr. zmluvy neriešia dostatočne dobre prenos rizík, či kritické situácie). Súkromný partner sa prirodzene snaží vyjednať lepšie podmienky pre seba.
III.	Vyčíslenie odhadu dopadov na životné prostredie
Vytvorenie Centra metrológie urýchľovačových technológií na báze Cyklotrónového centra Slovenskej republiky bude mať pozitívny vplyv na životné prostredie cez realizáciu projektov čističiek odpadových vôd alebo vo vodnom hospodárstve.
IV.	Vyčíslenie odhadov dopadov na zamestnanosť
Pozitívny nepriamy dopad na zamestnanosť bude spôsobený vytváraním nových podnikateľských aktivít pre súkromný sektor ako i vytváraním nových pracovných príležitostí pre vysokokvalifikovaných odborníkov z mnohých oblastí národného hospodárstva, ktoré  súvisia so zavádzaním urýchľovačových technológií.
IV.	Analýza vplyvu na podnikateľské prostredie
Vytvorenie Centra metrológie urýchľovačových technológií na báze Cyklotrónového centra Slovenskej republiky formou PPP projektov má pozitívny vplyv na podnikateľské prostredie, nakoľko prináša nové príležitosti investovania pre súkromnú sféru.